b'\n_START_ARTICLE_\nAbiogeneza\n_START_PARAGRAPH_\n\xc3\x81b\xc3\xadogen\xc3\xa9za je teorija o spontanem nastanku \xc5\xbeivega iz ne\xc5\xbeive snovi. Po njenih na\xc4\x8delih naj bi nastalo tudi \xc5\xbeivljenje na Zemlji. Ne smemo je zamenjevati z evolucijo, ki preu\xc4\x8duje, kako so se \xc5\xbeiva bitja s \xc4\x8dasom spreminjala, niti ne s kozmologijo, ki se ukvarja z vpra\xc5\xa1anjem o nastanku vesolja. Ve\xc4\x8dina aminokislin, ki jim pogosto pravimo\xc2\xa0\xc2\xbbgradniki \xc5\xbeivljenja\xc2\xab, lahko nastane v kemijskih reakcijah, ki niso nujno vezane na \xc5\xbeivljenje, kot je pokazal Miller-Ureyev poskus in podobni poskusi, pri katerih so v laboratoriju simulirali razmere zgodnje Zemlje. V vseh \xc5\xbeivih bitjih so aminokisline vezane v beljakovine, sestavo teh beljakovin pa usmerjajo nukleinske kisline. Abiogeneza se osredoto\xc4\x8da na vpra\xc5\xa1anje, katere od teh organskih molekul so se pojavile prve in kako so oblikovale \xc5\xbeivljenje._NEWLINE_Vsaka teorija abiogeneze mora vsebovati dva vidika: podvojevanje in metabolizem. Teorije se razlikujejo pri odgovoru na vpra\xc5\xa1anje, kateri od njiju se je pojavil prvi. Zgodnej\xc5\xa1e teorije so na prvo mesto postavljale metabolizem (Oparinov koacervat), kasnej\xc5\xa1e teorije pa so prednost dajale podvojevanju._NEWLINE_Sodobni, a \xc5\xa1e vedno ne povsem popolni pogled, zagovarja tezo, da so bila prva \xc5\xbeiva bitja na Zemlji enoceli\xc4\x8dni prokarionti (brez celi\xc4\x8dnega jedra), ki so se morda razvili iz protobiontov (organskih molekul, obdanih z membrani podobno strukturo).  Najstarej\xc5\xa1i najdeni fosilni ostanki mikrobom podobnih predmetov izvirajo iz \xc4\x8dasa pred 3,5\xc2\xa0milijarde let, oziroma pribli\xc5\xbeno milijardo let po nastanku Zemlje same. Z razmerji stabilnih izotopov ogljika, \xc5\xbeeleza in \xc5\xbevepla so pokazali vpliv \xc5\xbeivih bitij na anorganske minerale in usedline v starosti 2,4\xc2\xa0milijarde let, molekulski biomarkerji pa ka\xc5\xbeejo na fotosintezo, kar ka\xc5\xbee na to, da je bilo \xc5\xbeivljenje na Zemlji v tem obdobju \xc5\xbee mo\xc4\x8dno raz\xc5\xa1irjeno.'